b'\n_START_ARTICLE_\nAlfa Romeo\n_START_SECTION_\nIstorija\n_START_PARAGRAPH_\nKompanija, kuri v\xc4\x97liau i\xc5\xa1sivyst\xc4\x97 \xc4\xaf Alfa Romeo, buvo sukurta kaip Societa Anonima Italiana Darracq (SAID) 1906\xc2\xa0m., sudarytos i\xc5\xa1 Pranc\xc5\xabzijos Alexandro Darracqo firmos ir keli\xc5\xb3 Italijos investuotoj\xc5\xb3. Vienas i\xc5\xa1 j\xc5\xb3 Ugo Stella 1909\xc2\xa0m. tapo \xc4\xafmon\xc4\x97s vadovu. Tais pa\xc4\x8diais metais, Darracqo automobili\xc5\xb3 pardavimams l\xc4\x97t\xc4\x97jant, Stella \xc4\xafk\xc5\xabr\xc4\x97 nauj\xc4\x85 \xc4\xafmon\xc4\x99 A.L.F.A. Pirmasis naujosios kompanijos pagamintas automobilis buvo 1910-\xc5\xb3j\xc5\xb3 A.L.F.A 24 HP, kurio dizain\xc4\x85 k\xc5\xabr\xc4\x97 Giuseppe Merosi. Einant metams buvo pagaminta dar keli nauji modeliai\xc2\xa0\xe2\x80\x93 A.L.F.A 40/60 HP. Ta\xc4\x8diau prasid\xc4\x97j\xc4\x99s I pasaulinis karas sustabd\xc4\x97 bet koki\xc4\x85 \xc4\xafmon\xc4\x97s veikl\xc4\x85 keleriems metams._NEWLINE_1915\xc2\xa0m. rupj\xc5\xab\xc4\x8dio m\xc4\x97nes\xc4\xaf kompanija tapo Neapolio in\xc5\xbeinieriaus Nicola Romeo nuosavybe, kuris pavert\xc4\x97 \xc4\xafmon\xc4\x99 Italijos kariuomen\xc4\x97s karini\xc5\xb3 reikmen\xc5\xb3 gamykla. Automobili\xc5\xb3 gaminimas nebuvo prioritetas, ta\xc4\x8diau viskas pasikeit\xc4\x97 1919\xc2\xa0m., kai buvo pagaminta 105 nauji automobiliai. 1920\xc2\xa0m. kompanijos vardas buvo pakeistas \xc4\xaf Alfa Romeo, o tais pa\xc4\x8diais metais buvo pagamintas Torpedo 20-30 HP modelis, ant kurio jau buvo u\xc5\xbed\xc4\x97tas Alfa Romeo \xc5\xbeenkliukas._NEWLINE_Pirmosios pergal\xc4\x97s sporto srityje Alfa Romeo aplank\xc4\x97 1920 metais, kai Giuseppe Campari laim\xc4\x97jo Mugelo lenktynes, o antr\xc4\x85j\xc4\x85 viet\xc4\x85 Targa Florio laim\xc4\x97jo Enzo Ferrari._NEWLINE_1923\xc2\xa0m. nauju \xc4\xafmon\xc4\x97s vadovu tapo Vittorio Jano. Pirmasis automobilis esant naujam vadovui buvo Alfa Romeo P2 modelis, skirtas P2 Grand Prix \xc4\x8dempionatui. B\xc5\xabtent su \xc5\xa1iuo modeliu Alfa Romeo laim\xc4\x97jo pirm\xc4\x85j\xc4\xaf 1925\xc2\xa0m. vykus\xc4\xaf pasaulio \xc4\x8dempionat\xc4\x85._NEWLINE_V\xc4\x97liau komand\xc4\x85 paliko Enzo Ferrari, \xc4\xafk\xc5\xabr\xc4\x99s savo kompanij\xc4\x85 Ferrari. O nuo 1932\xc2\xa0m. Alfa Romeo per\xc4\x97jo Italijos vyriausyb\xc4\x97s \xc5\xbeinion._NEWLINE_\xc5\xa0iuo automobiliu \xc5\xbeav\xc4\x97josi ir automobili\xc5\xb3 pramon\xc4\x97s pradininkas Henry Ford. 1939\xc2\xa0m. asmeniniame pokalbyje su tuometiniu Alfa Romeo direktoriumi Ugo Gobbato jis pasak\xc4\x97:_NEWLINE_\xe2\x80\x9eKai a\xc5\xa1 pamatau pro \xc5\xa1al\xc4\xaf va\xc5\xbeiuojan\xc4\x8di\xc4\x85 Alfa Romeo, a\xc5\xa1 nukeliu savo kepur\xc4\x99\xe2\x80\x9c (angl. When I see an Alfa Romeo go by, I tip my hat.)_NEWLINE_Alfa Romeo gamykla buvo visi\xc5\xa1kai sugriauta per II pasaulin\xc4\xaf kar\xc4\x85, tad veikla v\xc4\x97l buvo sustabdyta._NEWLINE_Pasibaigus karui Alfa Romeo \xc4\x97m\xc4\x97 \xc4\xafrodin\xc4\x97ti, jog lenktyni\xc5\xb3 trasoje jos automobiliams lygi\xc5\xb3 n\xc4\x97ra. 1950\xc2\xa0m. startav\xc4\x99s naujasis Formul\xc4\x97s 1 \xc4\x8dempionatas buvo puikus sportinis startas Alfa Romeo. Su naujuoju Alfa Romeo 158 modeliu Giuseppe Farina laim\xc4\x97jo pirm\xc4\x85j\xc4\xaf Formul\xc4\x97s 1 \xc4\x8dempionat\xc4\x85. Po met\xc5\xb3 Juan Manuel Fangio v\xc4\x97l pasiek\xc4\x97 t\xc4\x85 pat\xc4\xaf rezultat\xc4\x85. \xc4\xae Formul\xc4\x99 1 \xc4\xaf\xc5\xbeengus Ferrari ekipai, Alfa Romeo nusprend\xc4\x97 pasitraukti i\xc5\xa1 lenktyni\xc5\xb3._NEWLINE_1966\xc2\xa0m. Alfa Romeo laim\xc4\x97jo Amerikos sportini\xc5\xb3 automobili\xc5\xb3 klubo rengiam\xc4\x85 Trans-Am \xc4\x8dempionat\xc4\x85. Visame septintame de\xc5\xa1imtmetyje Alfa Romeo dalyvavo visose lenktyn\xc4\x97se su modeliu Tipo 33. Dar kelet\xc4\x85 pergali\xc5\xb3 kompanija pasiek\xc4\x97 1975 ir 1977\xc2\xa0m._NEWLINE_Nuo 1979 iki 1985\xc2\xa0m. Alfa Romeo buvo sugr\xc4\xaf\xc5\xbeusi \xc4\xaf Formul\xc4\x99 1, ta\xc4\x8diau dideli\xc5\xb3 pasiekim\xc5\xb3 nepasiek\xc4\x97. \xc5\xa0io periodo metu komanda peln\xc4\x97 2 pole pozicijas, 3 tre\xc4\x8diasias vietas, 2 antrasias vietas ir vien\xc4\x85 grei\xc4\x8diausi\xc4\x85 lenktyni\xc5\xb3 rat\xc4\x85._NEWLINE_Tuo pa\xc4\x8diu metu Alfa Romeo v\xc4\x97l susid\xc5\xabr\xc4\x97 su finansiniais sunkumais, tad vyriausyb\xc4\x97 1986\xc2\xa0m. suk\xc5\xabr\xc4\x97 nauj\xc4\x85 FIAT grup\xc4\x99, kuri taip gamino ir Lancia modelius._NEWLINE_2005\xc2\xa0m. Maserati buvo nupirkta i\xc5\xa1 Ferrari ir per\xc4\x97jo \xc4\xaf piln\xc4\x85 Fiat grup\xc4\x97s valdym\xc4\x85. Fiat planuoja kurti sportin\xc4\x97s ir prabangios klas\xc4\x97s Maserati ir Alfa Romeo automobilius._NEWLINE_2007\xc2\xa0m. Fiat Auto S.p. A. buvo perorganizuota ir buvo sukurtos keturios naujos automobili\xc5\xb3 gamintojos: Fiat automobil\xc5\xb3 S.p. A., Alfa Romeo automobili\xc5\xb3 S.p. A., Lancia automobili\xc5\xb3 S.p. A. ir Fiat lengv\xc5\xb3j\xc5\xb3 komercini\xc5\xb3 automobili\xc5\xb3 S.p. A. Visos \xc5\xa1ios kompanijos visi\xc5\xa1kai priklauso Fiat grupei._NEWLINE_\xc5\xa0iuo metu Alfa Romeo be lengv\xc5\xb3j\xc5\xb3 automobili\xc5\xb3 gamina l\xc4\x97ktuv\xc5\xb3 variklius, sunkve\xc5\xbeimius, komercinius automobilius, autobusus ir troleibusus._NEWLINE_2018 m. kompanija sugr\xc4\xaf\xc5\xbeo \xc4\xaf Formul\xc4\x97s 1 lenktynes sudariusi sutart\xc4\xaf su Sauber komanda.\n_START_SECTION_\nAlfa Romeo emblema\n_START_PARAGRAPH_\n1910\xc2\xa0m. brai\xc5\xbeybos specialistas Romano Cattaneo gavo u\xc5\xbeduot\xc4\xaf sukurti \xc5\xbeenkl\xc4\x85 naujai sukurtai Milano automobili\xc5\xb3 kompanijai ALFA. Sakoma, kad jis belaukdamas traukinio Milano gele\xc5\xbeinkelio stotyje pamat\xc4\x97 vizij\xc4\x85\xc2\xa0\xe2\x80\x93 raudon\xc4\x85j\xc4\xaf viduram\xc5\xbei\xc5\xb3 Viskont\xc5\xb3 \xc5\xa1eimos kry\xc5\xbei\xc5\xb3 ir kar\xc5\xabnuot\xc4\x85 ang\xc4\xaf, ryjan\xc4\x8di\xc4\x85 sarac\xc4\x97n\xc4\x85\xc2\xa0\xe2\x80\x93 herb\xc4\x85, pavaizduot\xc4\x85 ant Milano Sforza pilies dur\xc5\xb3._NEWLINE_1918\xc2\xa0m., kai kompanijai prad\xc4\x97jo vadovauti Nicola Romeo, emblema buvo \xc5\xa1iek tiek pakeista, padedant Giussepe Merosi. Prid\xc4\x97tas Milano herbas kair\xc4\x97je pus\xc4\x97je, o rate \xc4\xafra\xc5\xa1yti \xc5\xbeod\xc5\xbeiai ALFA ROMEO bei MILANO vertikaliai, kur\xc4\xaf supo du Savoj\xc5\xb3 dinastijos mazgai, pagerbiant Italijos karalyst\xc4\x99._NEWLINE_Po 1925\xc2\xa0m. pergal\xc4\x97s P2 \xc4\x8dempionate \xc5\xbeenkle atsirado \xc4\x85\xc5\xbeuolo vainikas._NEWLINE_1946\xc2\xa0m. po Italijos respublikos pergal\xc4\x97s Savoj\xc5\xb3 simbolika buvo pakeista dvejomis vingiuotomis linijomis._NEWLINE_\xc5\xbdodis MILANO, kaip ir vingiuotos linijos buvo i\xc5\xa1imtos i\xc5\xa1 emblemos po to, kai a\xc5\xa1tuntame de\xc5\xa1imtmetyje Alfa Romeo gamykla persik\xc4\x97l\xc4\x97 \xc4\xaf Neapol\xc4\xaf.'